Maimane wil praat oor plastiekpad, nie sy huurhuis nie | Netwerk24
Maimane wil praat oor plastiekpad, nie sy huurhuis nie
Deur Cara-Lee Dorfling 16 September 2019 16:46
Mmusi Maimane, DA-leier, sê hy het niks om weg te steek oor 'n Kaapstadse huis wat hy glo in 'n parlementêre register gelys het as sy eiendom, hoewel hy dit nie besit nie.
Bouwerk aan die sogenaamde plastiekpad in Woltemadestraat in Jeffreysbaai was Maandag in volle gang. Foto: Lulama Zenzile
Hy het Maandag in Jeffreysbaai in die Oos-Kaap gepraat tydens 'n oorsigbesoek aan die Kouga-munisipaliteit wat onder DA beheer is.
Maimane het gereageer op 'n navraag nadat Rapport Sondag berig het van 'n huis in Claremont ter waarde van sowat R4 miljoen wat hy in die parlementêre register vir ledebelange as sy eie gelys het. Luidens die berig huur hy eintlik die huis teen 'n markverwante bedrag van 'n vriend en behoort die eiendom aan 'n rakmaatskappy waarvan Wessel Jacobs, 'n sakeman, die enigste direkteur en aandeelhouer is.
Maimane wou Mandag nie sê hoeveel huur hy betaal nie.
Netwerk24 het vroeër berig dat Maimane in 2018 in die register van ledebelange onder meer "W. Jacobs" as 'n bron van voordele gelys het.
"Nes enige ander burger is dit nie my verpligting om te sê hoeveel huur ek betaal nie. My fokus is weer eens – dit is 'n wettige struktuur wat reg gedoen is, ons het dit aan die parlement verklaar. Volgende gaan julle seker my bankstate vra. My fokus is op die werk wat ek aan die gemeenskap moet lewer."
Maimane het Maandag die gewilde vakansiedorp besoek onder meer om die vordering van bouwerk aan Suid-Afrika se eerste sogenaamde plastiekpad te oorsien.
Teen einde Oktober behoort fase een van dié pad voltooi te wees, sê Horatio Hendricks, burgemeester van die Kouga-munisipaliteit.
Van links na regs stap Mmusi Maimane, DA-leier, Horatio Hendricks, burgemeester van die Kouga-munisipaliteit, en Athol Trollip, die DA se federale voorsitter, tydens 'n oorsigbesoek aan die munisipaliteit. Foto: Lulama Zenzile
Hendricks sê die koste vir 'n gewone teerpad kan tussen R7 miljoen en R12 miljoen per kilometer wees. Die plastiekpad sal aanvanklik rofweg dieselfde kos, maar op lang termyn kan koste bespaar word omdat die instandhoudingswerk twee keer minder as dié van 'n gewone teerpad is.
" 'n Pad het 'n leeftyd van sowat 25 jaar, so elke sewe jaar moet dit herseël word. Hierdie produk sal na verwagting twee keer so lank hou, wat jou instandhoudingswerk met die helfte sny."
Die plastiekkorrels wat gebruik word om die boonste laag van die padoppervlak van 'n pad in Jeffreysbaai te bou. Foto: Cara-Lee Dorfling
Indien die plastiekpad-projek suksesvol is, beoog die munisipaliteit om 'n fabriek te open wat die plastiekkorrels plaaslik kan vervaardig en die uitgawes vir 'n plastiekpad verder sal snoei.
Die soort paaie is volgens Hendricks reeds in lande soos Skotland, Ierland, Indië en Australië suksesvol gebou en sê daar is bewyse dat die pad omgewingsvriendelik is en nie tot plastiekdeeltjies sal afbreek wat die aarde kan besoedel nie.
"Nie net is dit 'n reaksie op klimaatsverandering nie, dit is innoverend wat kostebesparing betref en dit sal boonop werk skep deur mense wat hul plastiek herwin."